題法海院龍溪亭
作者：汪應辰
朝代：宋

paragraphs: 微茫雲兩角，屈曲路一綫。
未容快先睹，已歎行百轉。
流溪何從來，神物昔嘗玩。
輿梁儼堅牢，亭宇復明絢。
豈惟濟病涉，更可供息宴。
信哉善知識，作此巧方便。
茂樾兩交蓋，清風四揮扇。
祇恐境中人，却有桑下戀。
臺山不須問，此去直如箭。
何妨酌靈水，一洗眼花眩。
舉頭未及眸，已知梵王殿。